31989R0473
L 053/34
JURNALUL OFÍCIAL AL UNIUNII EUROPENE
REGULAMENTUL (CEE) NR. 473/89 AL COMISIEI
din 24 februarie 1989
de modificare a Regulamentului (CEE) nr. 2807/83 de definire a procedurilor speciale de înregistrare a informațiilor privitoare la capturile de pește de către statele membre
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 170/83 al Consiliului din 25 ianuarie 1983 privind instituirea unui sistem comunitar de conservare și administrare a resurselor de pescuit (1), astfel cum a fost modificat prin actul de aderare a Spaniei și Portugaliei,
având în vedere Regulamentul (CEE) nr. 2241/87 al Consiliului din 23 iulie 1987 privind stabilirea unor măsuri de control cu privire la activitatea de pescuit (2), astfel cum a fost modificat prin Regulamentul (CEE) nr. 3483/88 (3), în special articolul 14,
întrucât Regulamentul (CEE) nr. 2807/83 al Comisiei (4), astfel cum a fost modificat prin actul de aderare a Spaniei și Portugaliei, a stabilit modalitățile de utilizare a jurnalului de bord privind operațiunile de pescuit, precum și declarația de descărcare și de transbordare făcută de căpitan a unei nave aflate sub pavilionul unui stat membru sau înregistrate într-un stat membru;
întrucât se dovedește necesară precizarea unora dintre modalitățile privitoare la transmiterea datelor consemnate în jurnalele de bord la descărcarea într-un stat membru altul decât cel sub pavilionul căruia se află vasul, cuprinse în anexele IV și V punctul 4.2.2 din regulament; întrucât trebuie deci să fie modificat Regulamentul (CEE) nr. 2807/83;
întrucât măsurile prevăzute în prezentul regulament sunt conforme cu avizul Comitetului de gestionare a resurselor de pescuit,
ADOPTĂ PREZENTUL REGULAMENT:
Articolul 1
Regulamentul (CEE) nr. 2807/83 se modifică după cum urmează:
1.
Prima teză de la punctul 4.2.2 din anexa IV se înlocuiește cu textul de mai jos:
„În cazul descărcării într-o țară membră alta decât cea sub pavilionul căreia se află vasul sau în care este înregistrat acesta, prima copie a declarației de descărcare se va înmâna sau trimite autorităților competente din țara membră unde s-a efectuat descărcarea, în termen de cel mult 48 de ore de la încheierea operațiunilor de descărcare.”
2.
Prima teză de la punctul 4.2.2 din anexa V se înlocuiește cu textul de mai jos:
„În cazul descărcării într-o țară membră alta decât țara sub pavilionul căreia se află vasul sau în care este înregistrat acesta, prima copie a declarației de descărcare se va înmâna sau trimite autorităților competente din țara membră unde s-a efectuat descărcarea, în termen de cel mult 48 de ore de la încheierea operațiunilor de descărcare.”
Articolul 2
Prezentul regulament intră în vigoare în a treizecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 februarie 1989.